**Suplement i Certifikatës për kualifikimin profesional,**

**TEKNOLOGJI E PËRPUNIMIT TË MISHIT DHE PESHKUT, Niveli III në KSHK, referuar nivelit III të KEK**

**Individi është i aftë:**

* Të zbatojë parimet bazë të ligjit të ushqimit për sigurinë ushqimore (HACCP).
* Të plotësojë dokumentacionin që përdoret në repart (fletë hyrje, fletë dalje, fletë kërkesë).
* Të kryejë procese të higjienizimit të linjave të automatizuara dhe pajisjeve.
* Të kryejë matje dhe kontrolle gjatë procesit teknologjik të përpunimit të mishit dhe peshkut.
* Të zbatojë standardet e profesionit gjatë përpunimit të mishit, peshkut**,** frutave të detit, kërmillit.
* Të kryejë klasifikimin e mishit sipas cilësisë.
* Të kryejë procesin e therjes së kafshëve (bagëtitë e trasha, të imta, derrit, etj.) dhe shpendëve.
* Të kryejë procese të ndarjes anatomike të trupave të kafshëve (bagëtitë e trasha, të imta, derrit etj.) dhe shpendëve.
* Të kryejë procesin e ruajtjes së mishit, peshkut**,** frutave të detit, kërmillit, shpendëve dhe nënprodukteve të tyre.
* Të kryejë procese teknologjike gjatë prodhimit të sallameve.
* Të kryejë procese teknologjike gjatë prodhimit të konservave.
* Të kryejë proceset teknologjike gjatë prodhimit të produkteve gjysmë të gatshme.
* Të përcaktojë lëndët shtesë që përdoren për prodhimin e nënprodukteve të mishit, peshkut**,** frutave të detit, kërmillit.
* Të kryejë procese stazhionimi.
* Të kryejë përpunime termike.
* Të përcaktojë llojet e ambalazheve.
* Të kryejë analizat e lëndëve të para e ndihmëse dhe të produktit të gatshëm.
* Të dallojë defektet në mish, peshk, fruta deti, kërmij dhe në nënproduktet e tyre.
* Të seleksionojë produktin e gatshëm sipas defekteve.
* Të kryejë kontrollin e hermeticitetit të konservave.
* Të kryejë termostatimin e konservave.
* Të kryejë etiketime dhe ambalazhime të mishit, peshkut, frutave të detit, kërmillit, dhe nënprodukteve të tyre.
* Të realizojë procesin e ruajtjes dhe magazinimit të mishit, peshkut**,** frutave të detit, kërmillit dhe nënprodukteve të tyre.
* Të kryejë trajtime të produktit në ruajtje.
* Të kryejë llogaritje të thjeshta ekonomike për produktet e gatshme.
* Të mirëmbajë makineritë dhe pajisjet ne linjat e prodhimit.
* Të mbikëqyrë procesin e përpunimit të mbetjeve teknologjike.
* Të zbatojë rregullat e sigurimit teknik e të ruajtjes së mjedisit, specifike për profilin e përpunimit të mishit, shpendëve, peshkut, frutave të detit, kërmillit dhe nënprodukteve të tyre.
* Të zbatojë kërkesat e sigurisë dhe shëndetit në vendin e punës në situata emergjente në repart (zjarr, emergjenca mjekësore, djegie, tension i lartë, aksidentet në linjë).
* Të respektojë rregullat e shkarkimit, grumbullimit dhe trajtimit të mbetjeve të ngurta dhe atyre të lëngëta në funksion të ruajtjes së mjedisit.

**Mundësitë e kualifikimit të mëtejshëm dhe të punësimit:**

Përfundimi me sukses i kualifikimit profesional “Teknologji e përpunimit të mishit dhe peshkut”, niveli III në KSHK, referuar nivelit III të KEK, e pajis individin me Certifikatën Profesionale të nivelit dhe Suplementin përkatës të saj, të punonjësit të kualifikuar në këtë kualifikim profesional.

Ky arsimim i jep mundësi individit t’i drejtohet tregut të punës në industrinë ushqimore si punëtor i kualifikuar në thertore, në fabrika të përpunimit të mishit të gjedhit, derrit dhe të shpendëve, në fabrika të prodhimit të sallameve të ndryshme, të produkteve gjysmë të gatshme, në fabrika të prodhimit të konservave të mishit dhe peshkut dhe të frutave të detit apo në reparte të përpunimit të mishit dhe peshkut.

Me përfundimin e kualifikimit profesional “Teknologji e përpunimit të mishit dhe peshkut”, niveli III në KSHK, referuar nivelit III të KEK, individi ka të drejtë të vazhdojë arsimin në nivelin IV në KSHK, referuar nivelit IV të KEK. Me arsimim të mëtejshëm fiton të drejtën e “Maturës Shtetërorë Profesionale” me mundësi për vazhdimin e studimeve pas të mesëm ose universitare.

**Shënim:** Ky dokument është hartuar në mbështetje të nenit 102, pika 4, të Kushtetutës së Republikës së Shqipërisë, të nenit 29, pika 4 të ligjit nr. 15/2017, “Për arsimin dhe formimin profesional në Republikën e Shqipërisë”, të nenit 14 pika 2/dh, pika 3, 4, 6 dhe të shtojcës 1 të ligjit nr.10247, datë 4.3.2010, “Për kornizën shqiptare të kualifikimeve” (i ndryshuar).